b'\n_START_ARTICLE_\nRobert Kocharyan\n_START_SECTION_\nBiografie\n_START_PARAGRAPH_\nRobert Kocharyan s-a n\xc4\x83scut \xc3\xaen ora\xc8\x99ul\xc2\xa0Stepanakert, regiunea autonom\xc4\x83 Nagorno-Karabah, RSS Azerbaidjan. El \xc8\x99i-a f\xc4\x83cut acolo educa\xc8\x9bia secundar\xc4\x83, iar \xc3\xaen perioada 1972-1974 \xc8\x99i-a efectuat stagiul militar \xc3\xaen Armata Sovietic\xc4\x83. Robert Kocharyan \xc8\x99i so\xc8\x9bia sa, Bella, au trei copii: Sedrak, Gayane \xc8\x99i Levon, care s-au n\xc4\x83scut cu to\xc8\x9bii \xc3\xaen ora\xc8\x99ul Stepanakert.\n_START_SECTION_\nPre\xc8\x99edinte al Armeniei\n_START_PARAGRAPH_\nDup\xc4\x83 ce predecesorul s\xc4\x83u, Levon Ter-Petrossian, a fost demis din func\xc8\x9bia de pre\xc8\x99edinte, Kocharyan a fost ales cel de-al doilea pre\xc8\x99edinte al Armeniei la 30 martie 1998, \xc3\xaenving\xc3\xa2ndu-l pe principalul s\xc4\x83u rival, Karen Demirchyan, \xc3\xaen alegerile preziden\xc8\x9biale anticipate marcate de nereguli \xc8\x99i de \xc3\xaenc\xc4\x83lc\xc4\x83ri ale codului electoral de c\xc4\x83tre ambele p\xc4\x83r\xc8\x9bi, dup\xc4\x83 cum au raportat observatorii electorali interna\xc8\x9bionali. S-au depus pl\xc3\xa2ngeri c\xc4\x83 Kocharyan nu a fost cet\xc4\x83\xc8\x9bean\xc2\xa0armean de zece ani, \xc3\xaen conformitate cu constitu\xc8\x9bia, de\xc8\x99i ar fi fost imposibil ca el s\xc4\x83 fi fost 10 ani cet\xc4\x83\xc8\x9bean al unei republicii care exista de mai pu\xc8\x9bin de 7 ani; cu toate acestea, constitu\xc8\x9bia armean\xc4\x83 a\xc2\xa0recunoscut RSS Armean\xc4\x83 ca statul s\xc4\x83u predecesor._NEWLINE_\xc3\x8en timpul pre\xc8\x99edin\xc8\x9biei sale, mai mul\xc8\x9bi lideri ai opozi\xc8\x9biei\xc2\xa0din Parlamentul Armean \xc8\x99i un prim-ministru al Armeniei au fost uci\xc8\x99i de persoane \xc3\xaenarmate \xc3\xaentr-un episod cunoscut sub numele de \xc3\x8empu\xc8\x99c\xc4\x83turile din Parlamentul Armean din 1999. Kocharyan a negociat el-\xc3\xaensu\xc8\x99i\xc2\xa0cu terori\xc8\x99tii pentru a-i elibera pe parlamentarii ostatici.\n_START_SECTION_\nAlegerile din 2003\n_START_PARAGRAPH_\nAlegerile preziden\xc8\x9biale din 2003 au avut loc la 19 februarie \xc8\x99i 5 martie 2003. Nici un candidat nu a ob\xc8\x9binut o majoritate \xc3\xaen primul tur de scrutin, de\xc8\x99i\xc2\xa0actualul pre\xc8\x99edinte Kocharyan ob\xc8\x9binuse pu\xc8\x9bin sub 50% din voturi. Prin urmare, a fost organizat un al doilea tur de scrutin \xc8\x99i Kocharyan l-a \xc3\xaenvins pe\xc2\xa0Stepan Demirchyan, ob\xc8\x9bin\xc3\xa2nd peste 67% din voturi._NEWLINE_\xc3\x8en ambele tururi, observatorii electorali\xc2\xa0din partea Organiza\xc8\x9biei pentru Securitate \xc8\x99i Cooperare \xc3\xaen Europa au raportat fraude electorale semnificative realizate de sus\xc8\x9bin\xc4\x83torii lui Demirchyan, iar numero\xc8\x99i sus\xc8\x9bin\xc4\x83tori ai acestuia au fost aresta\xc8\x9bi \xc3\xaenainte ca cel de-al doilea tur s\xc4\x83 aib\xc4\x83 loc. Demirchyan a afirmat c\xc4\x83 alegerile au fost fraudate \xc8\x99i le-a cerut sus\xc8\x9bin\xc4\x83torilor s\xc4\x83i s\xc4\x83 protesteze \xc3\xaempotriva rezultatelor. Zeci de mii de armeni au protestat \xc3\xaen zilele de dup\xc4\x83 alegeri \xc3\xaempotriva rezultatelor \xc8\x99i i-au cerut pre\xc8\x99edintelui Kocharyan s\xc4\x83 demisioneze. Cu toate acestea, Kocharyan a fost \xc3\xaenvestit \xc3\xaen func\xc8\x9bie pentru un al doilea mandat la \xc3\xaenceputul lunii aprilie dup\xc4\x83 ce Curtea Constitu\xc8\x9bional\xc4\x83 a\xc2\xa0validat alegerile, \xc3\xaen timp ce a recomandat organizarea unui referendum \xc3\xaen termen de un an pentru a confirma rezultatul alegerilor._NEWLINE_Pe 14 aprilie 2004 poeta armean\xc4\x83 Silva Kaputikyan a scris o scrisoare deschis\xc4\x83 Kocharyan trebuie s\xc4\x83 plece, \xc3\xaen care a protestat \xc3\xaempotriva m\xc4\x83surilor dure luate de Kocharyan\xc2\xa0\xc3\xaempotriva demonstran\xc8\x9bilor pe 12-13 aprilie 2004. De asemenea, ea a returnat Medalia\xc2\xa0Mesrop Ma\xc8\x99to\xc8\x9b acordat\xc4\x83 ei de Kocharyan cu c\xc3\xa2\xc8\x9biva ani \xc3\xaen urm\xc4\x83.\n_START_SECTION_\nAlegerile din 2008\n_START_PARAGRAPH_\nAlegerile preziden\xc8\x9biale au avut loc \xc3\xaen Armenia la 19 februarie 2008. Pre\xc8\x99edintele \xc3\xaen exerci\xc8\x9biu Kocharyan, care nu era eligibil pentru al treilea mandat consecutiv, a sus\xc8\x9binut candidatura primului ministru\xc2\xa0al Armeniei, Serj Sargsyan._NEWLINE_Ca urmare a\xc2\xa0rezultatului alegerilor, protestele organizate de sus\xc8\x9bin\xc4\x83torii candidatului \xc3\xaenvins Levon Ter-Petrossian au \xc3\xaenceput \xc3\xaen Pia\xc8\x9ba Libert\xc4\x83\xc8\x9bii din Erevan \xc8\x99i au fost \xc3\xaenso\xc8\x9bite de tulbur\xc4\x83ri \xc3\xaen mas\xc4\x83. Pe 1 martie, demonstran\xc8\x9bii au fost dispersa\xc8\x9bi \xc3\xaen mod legal de c\xc4\x83tre poli\xc8\x9bie \xc8\x99i for\xc8\x9bele militare. Zece persoane au fost ucise \xc3\xaen ciocniri le dintre poli\xc8\x9bie \xc8\x99i mul\xc8\x9bimea agresiv\xc4\x83, iar pre\xc8\x99edintele Kocharyan a declarat o stare de urgen\xc8\x9b\xc4\x83 de 20 de zile. Aceasta a fost urmat\xc4\x83 de arest\xc4\x83ri \xc3\xaen mas\xc4\x83 \xc8\x99i de anchetarea membrilor proeminen\xc8\x9bi ai opozi\xc8\x9biei, care au instigat tulbur\xc4\x83rile \xc8\x99i au produs distrugeri ale propriet\xc4\x83\xc8\x9bii cet\xc4\x83\xc8\x9benilor, precum \xc8\x99i o interdic\xc8\x9bie de facto cu privire la orice alte proteste anti-guvernamentale.\n_START_SECTION_\nPolitica extern\xc4\x83\n_START_PARAGRAPH_\n\xc3\x8en calitate de pre\xc8\x99edinte, Kocharyan a continuat s\xc4\x83 negocieze o solu\xc8\x9bionare pa\xc8\x99nic\xc4\x83 a statutului provinciei Nagorno-Karabah cu pre\xc8\x99edintele azer Ilham Aliyev. Discu\xc8\x9biile dintre Aliyev \xc8\x99i Kocharyan au avut loc \xc3\xaen septembrie 2004,\xc2\xa0la Astana, Kazahstan, \xc3\xaen cadrul \xc3\xaent\xc3\xa2lnirii \xc8\x99efilor de stat\xc2\xa0din Comunitatea Statelor Independente (CSI). Potrivit surselor, una dintre sugestii a fost retragerea for\xc8\x9belor armene din teritoriile azere adiacente provinciei Nagorno-Karabah, precum\xc2\xa0\xc8\x99i desf\xc4\x83\xc8\x99urarea unor referendumuri (plebiscite) \xc3\xaen Nagorno-Karabah \xc8\x99i \xc3\xaen Azerbaidjan cu privire la viitorul statut al regiunii. \xc3\x8en perioada 10-11 februarie 2006 Kocharyan \xc8\x99i Aliyev s-a \xc3\xaent\xc3\xa2lnit\xc2\xa0la Rambouillet, Fran\xc8\x9ba, pentru a discuta principiile fundamentale de solu\xc8\x9bionare a conflictului, inclusiv retragerea trupelor, formarea\xc2\xa0unor trupe interna\xc8\x9bionale de men\xc8\x9binere a p\xc4\x83cii \xc8\x99i statutul provinciei Nagorno-Karabah._NEWLINE_\xc3\x8en timpul zilelor \xc8\x99i s\xc4\x83pt\xc4\x83m\xc3\xa2ni lor ce au precedat discu\xc8\x9biile din Fran\xc8\x9ba, co-pre\xc8\x99edin\xc8\x9bii Grupului OSCE de la Minsk au exprimat un optimism prudent c\xc4\x83 se poate ajunge la un acord. Pre\xc8\x99edintele francez Jacques Chirac s-a \xc3\xaent\xc3\xa2lnit separat cu cei doi lideri \xc8\x99i \xc8\x99i-a exprimat speran\xc8\x9ba c\xc4\x83 discu\xc8\x9biile vor fi fructuoase. Contrar optimismul ini\xc8\x9bial, discu\xc8\x9biile de la Rambouillet\xc2\xa0nu au dus la nici un acord, iar problemele-cheie precum statutul provinciei Nagorno-Karabah \xc8\x99i retragerea trupelor armene din Kalbajar\xc2\xa0sunt \xc3\xaenc\xc4\x83 controversate. Urm\xc4\x83toarea rund\xc4\x83 de negocieri a avut loc \xc3\xaen martie 2006, \xc3\xaen Washington, D.C. Pre\xc8\x99edintele rus Vladimir Putin a f\xc4\x83cut presiuni asupra ambelor p\xc4\x83r\xc8\x9bi pentru a solu\xc8\x9biona litigiul. Tot \xc3\xaen 2006 a existat o \xc3\xaent\xc3\xa2lnire dintre pre\xc8\x99edin\xc8\x9bii Armeniei \xc8\x99i Azerbaidjanului\xc2\xa0la Minsk, \xc3\xaen 28 noiembrie, precum\xc2\xa0\xc8\x99i reuniuni ministeriale la Moscova. "Aceste discu\xc8\x9bii nu au\xc2\xa0produs nici un progres, dar sper c\xc4\x83 timpul pentru o solu\xc8\x9bie va veni", a spus Peter Semneby, reprezentantul UE pentru Caucazul de Sud._NEWLINE_\xc3\x8en septembrie 2006, \xc3\xaen mesajul s\xc4\x83u de felicitare cu ocazia celei de a 15-a anivers\xc4\x83ri a Republicii Nagorno-Karabah, Kocharyan a spus "Oamenii din Karabah au f\xc4\x83cut o alegere istoric\xc4\x83, \xc8\x99i-au ap\xc4\x83rat interesele na\xc8\x9bionale \xc3\xaen r\xc4\x83zboiul\xc2\xa0pe care au fost for\xc8\x9ba\xc8\x9bi s\xc4\x83-l duc\xc4\x83. Ast\xc4\x83zi, ei construiesc un stat liber \xc8\x99i independent." Mesajul de \xc3\xaenso\xc8\x9bire sus\xc8\x9binea\xc2\xa0c\xc4\x83 datoria Republicii Armenia \xc8\x99i a tuturor Armenilor este de a contribui la consolidarea \xc8\x99i dezvoltarea\xc2\xa0statului Nagorno-Karabah, precum \xc8\x99i la recunoa\xc8\x99terea interna\xc8\x9bional\xc4\x83 a independen\xc8\x9bei republicii.'